วันพืชมงคลปีนี้ จัดงานในรูปแบบที่เหมาะกับสถานการณ์ในปัจจุบัน
รายงานพิเศษ พืชมงคลเนื่องจากสถานการณ์การแพร่ระบาดของโควิด-19 ทำให้การจัดพระราชพิธีพืชมงคลจรดพระนังคัลแรกนาขวัญในปีนี้นั้นไม่สามารถดำเนินการจัดได้ตามปกติ กระทรวงเกษตรและสหกรณ์ จึงขอพระราชทานพระบรมราชวินิจฉัยงดพระราชพิธีพืชมงคลจรดพระนังคัลแรกนาขวัญ ประจำปี 2564 และในการนี้ พระบาทสมเด็จพระเจ้าอยู่หัว ได้พระราชทานพระบรมราชานุญาตตามที่ขอพระราชทานและทรงมีพระมหากรุณาธิคุณโปรดเกล้าฯ ให้พลเอก สุรยุทธ์ จุลานนท์ ประธานองคมนตรี ปฏิบัติหน้าที่ประธานฝ่ายฆราวาสในพิธีปลุกเสกเมล็ดพันธุ์ข้าวพระราชทาน ณ พระอุโบสถวัดพระศรีรัตนศาสดาราม ในวันอาทิตย์ที่ 9 พฤษภาคม 2564 เวลา 17.00 น. และปฏิบัติหน้าที่ประธานในพิธีหว่านข้าวในแปลงนาทดลอง สวนจิตรลดา ในวันนี้ ซึ่งตรงกับวันจันทร์ที่ 10 พฤษภาคม 2564 วันพืชมงคลนายทองเปลว กองจันทร์ ปลัดกระทรวงเกษตรและสหกรณ์ กล่าวว่า กระทรวงเกษตรและสหกรณ์ได้จัดพิธีบวงสรวงบูรพกษัตริย์ องค์พระพิรุณทรงนาค และศาลพระภูมิเจ้าที่ของพระยาแรกนาขวัญ จัดขึ้นเพื่อความเป็นสิริมงคลแก่ พนักงาน ข้าราชการและประชาชนไปแล้ว เป็นพิธีกรรมก่อนวันพระราชพิธีพืชมงคลจรดพระนังคัลแรกนาขวัญ และแม้ปีนี้สถานการณ์ส่งผลให้ไม่สามารถจัดพระราชพิธีได้อย่างเต็มรูปแบบ ก็ยังสามารถแสดงถึงความสำคัญของพระราชพิธีพืชมงคลจรดพระนังคัลแรกนาขวัญ ที่นำความเป็นสิริมงคลมาให้ประชาชนและเกษตรกรได้รับไว้และมีส่วนร่วมได้ ผ่านพิธีปลุกเสกเมล็ดพันธุ์ข้าวพระราชทานในปีนี้ นายทองเปลว กองจันทร์ ปลัดกระทรวงเกษตรและสหกรณ์ ทำหน้าที่เป็นผู้หว่านข้าว โดยมีคู่หาบทอง คู่หาบเงิน พร้อมด้วยพันธุ์ข้าวทรงปลูกพระราชทาน ที่เตรียมไว้ในพิธีหว่านข้าว จำนวน 5 สายพันธุ์ น้ำหนักรวมทั้งสิ้น 1,396 กิโลกรัม ได้แก่ ขาวดอกมะลิ 105, ปทุมธานี 1, กข79, กข43 และ กข6 ซึ่งบรรจุในซองพลาสติกแจกจ่ายให้ประชาชนผู้สนใจ ส่งมอบไปยังชาวนาทั่วประเทศรับไปเป็นมิ่งขวัญและสิริมงคลในการประกอบอาชีพการเกษตรตามประเพณีนิยม เพื่อให้เป็นไปตามพระราชประสงค์สืบไป